સમુદ્રની સપાટીથી ૮૮૪૮ મીટરની ઊંચાઈ એટલે દુનિયાનું સૌથી ઊંચું શિખર એવરેસ્ટ. ઘણા જાંબાઝ પર્વતારોહકો એવરેસ્ટની ચોટીને ચૂમી આવ્યા છે અને તેમનાં સાહસથી ભરપૂર રોમાંચક વાતો પણ આપણે ઘણી સાંભળી છે. જોકે ડિસ્કવરી ચૅનલે ભારતીય આર્મીની સાત મહિલાઓએ કરેલા એવરેસ્ટ-રોહણની રોમાંચક દાસ્તાનની એક કલાકની ડૉક્યુમેન્ટરી તૈયાર કરી છે; જેમાં આરોહણનો રસ્તો સિલેક્ટ કરવાથી માંડીને ટ્રેઇનિંગ, તૈયારીઓ અને ઍક્ચ્યુઅલ ચડાણ એમ તમામ પાસાંઓ વણી લેવામાં આવ્યાં છે. પ્રજાસત્તાક દિનની આગલી સાંજે એટલે કે શુક્રવારે રાતે નવ વાગ્યે ‘એવરેસ્ટ : ઇન્ડિયન આર્મી વિમેન્સ એક્સ્પીડિશન’ નામે આ રોમાંચક ગાથા પ્રસારિત થશે. જો એ દિવસે મિસ થઈ જાય તો ૨૬ જાન્યુઆરીએ રાતે નવ વાગ્યે રિપીટ ટેલિકાસ્ટ પણ થશે.